Адыгэ нысашэр ягъэлъагъуэ
Урысей Федерацэм ис лъэпкъхэм я хьэгъуэлIыгъуэ щIыкIэр «Россия 1» каналым документальнэ киномкIэ и «Единая медиагруппа» телестудием егъэхьэзыр. Ар федеральнэ каналым мы бжьыхьэм игъэлъэгъуэну и мурадщ.
«Свадебный генерал» зыфIаща мы проектыр серие 12 хъуну хуагъэфащэ. КъызэрыгуэкI цIыхухэм я гъащIэмрэ я зэхущытыкIэмрэ къызэрагъэлъагъуэм и мызакъуэу, лъэпкъ щэнхабзэм хэлъ щхьэхуэныгъэхэм, псалъэм папщIэ, щIалэмрэ хъыджэбзымрэ зэрызэхуэзам, гурыщIэ зэрызэхуащIам тепсэлъыхьынущ.
Студием и лэжьакIуэ гупым трихыну хунэсащ нганасан, (Таймыр тундрэм щыпсэу лъэпкъ цIыкIущ), тэтэр, пасэрей урыс хьэгъуэлIыгъуэхэр. Иджы ахэр Налшык щыIащ, адыгэ хьэгъуэлIыгъуэр зэрекIуэкI щIыкIэр трахыу.
Хэгъэрейхэм гуапэ ящыхъуащ нэтыным и унафэщI, и проектхэмкIэ телевизореплъхэм фIыуэ къацIыхуа Белоголовцев Сергейрэ адрей лэжьакIуэхэмрэ Iуэхум хуэхьэзыру къызэрыкIуар. Къэбгъэлъагъуэмэ, адыгэхэм я щэнхабзэм, хабзэм теухуа куэдым зэрыщыгъуазэм къыдэкIуэу, лъэпкъ IуэрыIуатэми хащIыкIырт. КъыжыIапхъэщ гупыр хьэгъуэлIыгъуэм IэнэщIу къызэрымыкIуар, щауэмрэ нысащIэмрэ саугъэткIэ зэрахуэупсар. Белоголовцеври Iыхьэншэ ящIакъым — щIакIуэрэ пыIэрэ иратащ. Адыгэ фащэр щыгъыу и нэтыныр иригъэкIуэкIыну хэгъэрейхэр къигъэгугъащ.
Налшык къалэ ЗАГС-м и къудамэм и унафэщI Шэру Валентинэ зэрыжиIамкIэ, кином щхьэкIэ хэплъыхьу щауэмрэ нысащIэмрэ къыхахакъым. Ахэр — налшыкдэс Гъажэ Рустамрэ Джэрмэншык къуажэм щыщ Щоджэн Заирэрэщ. Я IэщIагъэкIэ тIури дохутырщ. Телепроектым и хьэтыркIэ хьэгъуэлIыгъуэм щIэ гуэри халъхьакъым. Рустамрэ Заирэрэ я мызакъуэу, а махуэм иджыри нэчыхь 25-рэ ятхати, щауэхэмрэ нысащIэхэмрэ къыхащыпыкIам хуэдэу зэкIужт, нэтыным хэбгъэхьэну яхуэфащэу.
Шэру Валентинэ къыхигъэщащ хьэгъуэлIыгъуэр адыгэ хабзэм тету ирагъэкIуэкIынымкIэ республикэм ис нэхъыжьхэри нэхъыщIэхэри зэрыакъылэгъур: нэхъыбэм адыгэ фащэр ящыгъыу нэчыхьыр ирагъэтх, унэишэмрэ щауэишыжымрэ ящI.
Мы документальнэ кином дэри нэгъуэщI нэкIэ дызригъэплъыжыну, Къэбэрдей-Балъкъэрым, къапщтэмэ, Кавказым, адрей лъэпкъхэр къызэрыхущытым фIы и лъэныкъуэкIэ зригъэхъуэжыну дыщогугъ.
ПЩЫГЪУЭШ Iэсият.
